คลังคาดปีนี้รายได้การท่องเที่ยว6.17แสนล้านบาท
สศค.ระบุปีนี้นักท่องเที่ยวต่างชาติเดินทางเข้าไทย156ล้านคน สร้างรายได้ 6.17แสนล้านบาท
15 ธ.ค. 2553

สศค.ระบุปีนี้นักท่องเที่ยวต่างชาติเดินทางเข้าไทย156ล้านคน สร้างรายได้ 6.17แสนล้านบาท
สำนักงานเศรษฐกิจการคลัง (สศค.) เผยปีนี้มีนักท่องเที่ยวต่างชาติเดินทางเข้าไทย 15.6 ล้านคน สร้างรายได้ 6.17 แสนล้านบาท โดย สศค. วิเคราะห์ว่า นักท่องเที่ยวต่างชาติที่เดินทางเข้าประเทศไทยนับจากต้นปี 2553 มีจำนวนทั้งสิ้น 14.04 ล้านคน ขยายตัว 12.6% สะท้อนถึงการฟื้นตัวอย่างต่อเนื่องเมื่อเทียบกับปี 2552 
อย่างไรก็ตาม ข้อมูลล่าสุด ณ วันที่ 12 ธ.ค. 2553 มีจำนวนนักท่องเที่ยวต่างชาติเดินทางเข้าประเทศไทยผ่านท่าอากาศยานสุวรรณภูมิ(มีสัดส่วน  70% จากด่านทั้งหมด) จำนวน 4.13 แสนคน ขยายตัว  6.5%
ทั้งนี้ สศค.คาดว่าทั้งปี 2553 จะมีนักท่องเที่ยวต่างชาติไม่ต่ำกว่า 15.6 ล้านคน คิดเป็นการขยายตัว 10.2%  สร้างรายได้จากการท่องเที่ยวต่างชาติ (ตามระบบ BOP Basis) ประมาณ 6.17 แสนล้านบาท ขยายตัวจากปีก่อน  15.2 %
ก่อนหน้านี้การท่องเที่ยวแห่งประเทศไทย เปิดเผยว่า ในช่วงเทศกาลส่งท้ายปีเก่าต้อนรับปีใหม่ 2554 จะทุ่มงบมากกว่า 15 ล้าน บาท เพื่อจัดกิจกรรมใน 27 จังหวัด เพื่อกระตุ้นการท่องเที่ยวภายใต้คอนเซปต์ “สยามสนุก” สำหรับเดือน ธ.ค.53 และ “สวัสดีเมืองไทย” สำหรับเดือน ม.ค.54 ซึ่งเชื่อว่าจะช่วยสร้างกระแสการเดินทางให้กับนักท่องเที่ยวทั่วประเทศ แบ่งเป็น ไทยที่มีระยะพำนัก 1 คืน 2.5 ล้านคน เพิ่มขึ้น  5%  นักท่องเที่ยวต่างชาติ 1 ล้านคน เพิ่มขึ้น 5% ซึ่งจะสร้างรายได้รวมจากการเดินทางช่วงดังกล่าวไม่น้อยกว่า 3,600 ล้านบาท หรือเพิ่มขึ้น  5%